ועדת העבודה, הרווחה והבריאות, כנסת 18, פרוטוקול מספר 790, 2012-11-05 10:50

חיים כץ: בוקר טוב, אני מתכבד לפתוח את הישיבה.

חיים כץ: על סדר-היום: תקנות הביטוח הלאומי (ביטוח אבטלה), תשע"ב-2012.

חיים כץ: בבקשה.

שמרית שקד: במושב הקיץ האחרון התקבל בוועדה חוק, שעשה תיקון משמעותי בנושא ביטוח אבטלה.

שמרית שקד: השינוי הראשון שעשינו הוא שינוי חישוב תקופת ההכשרה לצורך קבלת דמי אבטלה – במקום שהיה 360 ימים, 12 חודשים, מספיק יום אחד, ונתנו אפשרות גם לעובדים שעובדים יומיים-שלושה, להיות זכאים לדמי אבטלה.

שמרית שקד: החלק השני של התיקון הזה היה שינוי חישוב השכר היומי לתשלום דמי אבטלה.

שמרית שקד: בעבר החישוב היה על בסיס 75 ימי עבודה.

שמרית שקד: בחוק קבענו שבסיס החישוב יהיה ששה חודשים.

שמרית שקד: בתקנות מוצע להתאים את החישוב לתיקון שנעשה בחוק, כלומר אם בסיס החישוב בתקנות היה הכנסה ב-75 ימים, ולעובד חודשי זה היה שלושה חודשים קלנדריים, חילקו ב-25, וכך קיבלו את חישוב השכר היומי.

חיים כץ: שוב.

שמרית שקד: בסיס החישוב – 75 ימים, חילקו את זה במספר החודשים שבהם עבד – נאמר, שלושה חודשים, הרוויח אלף בכל חודש, וחילקו את זה ב-25.

שמרית שקד: לעובדים יומיים היה 75 ימי עבודה בפועל, וחילקו את זה במספר הימים שבהם עבדו – כך קיבלו את חישוב השכר היום.

שמרית שקד: אמרנו שבסיס החישוב יהיה ששה חודשי עבודה, לכן מוצע לשנות בתקנות את שיטת החישוב כך שהכנסה בששה חודשים תחולק ב-150 גם לעובדים יומיים וגם לעובדים חודשיים – עשינו האחדה.

שמרית שקד: לגבי חיילים, בסיס החישוב בחוק היה שנה, ונשאר כך.

שמרית שקד: מחלקים את זה במספר החודשים שבהם עבדו, והסכום המתקבל מחולק ב-25.

שמרית שקד: אנחנו יודעים בחוק – לקחנו בחשבון שהשיטה הזו מביאה להפחתה מסוימת בדמי אבטלה שמשולמים לעובדים יומיים, אבל ההפחתה הזו תחול רק על זכאים חדשים, ואמרנו בחוק, גם אתה אמרת, שחלק ניכר מהעובדים היומיים בכלל לא היו זכאים לדמי אבטלה לפי החוק, לכן הרחבנו לאנשים - בסך הכול הם מרוויחים מזה.

חיים כץ: ביטוח לאומי, מקובל עליכם?

שרי בכר: אנחנו הצענו את זה, אז כמובן.

חיים כץ: תקריאי, בבקשה.

שמרית שקד: תקנות הביטוח הלאומי (ביטוח אבטלה)(תיקון), התשע"ג-2012.

שמרית שקד: ביטול תקנה 5. 1.

שמרית שקד: תקנה 5 לתקנות הביטוח הלאומי (ביטוח אבטלה) התשל"ג-1972 (להלן - התקנות העיקריות) – בטלה.

שמרית שקד: החלפת תקנה 11.

שמרית שקד: 2.

שמרית שקד: במקום תקנה 11 לתקנות העיקריות יבוא: "חישוב השכר היומי הממוצע.

שמרית שקד: 11. "(א) לעניין חישוב השכר היומי הממוצע של מובטל כאמור בסעיף 170(א) לחוק, יחולק סך כל הכנסתו של מובטל ב-150, ולעניין חישוב השכר היומי הממוצע של מובטל כאמור בסעיף 170(ב) לחוק, יחולק סך הכנסתו של מובטל במספר החודשים שבהם עבד והסכום המתקבל יחולק ב-25".

שמרית שקד: (ב) סכום המתקבל לפי תקנת משנה (א) שהוא פחות מ-50 שקלים חדשים לא יובא בחשבון, וסכום שבין 50 ל-99 שקלים חדשים ייחשב כ-100 שקלים חדשים.

שמרית שקד: (ג) בתקנה זאת, "הכנסה" – ההכנסה או השכר המשמשים בסיס לחישוב השכר היומי הממוצע כאמור בסעיף 170 (א) או (ב) לחוק.

שמרית שקד: תחילה ותחולה.

שמרית שקד: 3.

שמרית שקד: תחילתן של תקנות אלה 90 יום מיום פרסומן (להלן – יום התחילה) והן יחולו לגבי מי שהתאריך הקובע, כהגדרתו בסעיף 158 לחוק, חל ב-1 בחודש שלאחר יום התחילה או לאחריו.

שמרית שקד: בעצם אישור התקנות האלה מכניס לתוקף את החוק שאישרנו.

חיים כץ: תודה.

חיים כץ: מי בעד התקנות כפי שהוקראו?

חיים כץ: הצבעה בעד – פה אחד אושר.

חיים כץ: אושר פה אחד.

חיים כץ: התקנות אושרו, והחוק ייכנס לתוקף, חוק דמי אבטלה.

חיים כץ: תודה רבה, הישיבה נעולה.